CELEX ID: 32011D0284
Publication Date: 2011-05-12

Document:
KOMISIJOS SPRENDIMAS
2011 m. gegužės 12 d.
dėl statybos produktų atitikties įvertinimo tvarkos, taikomos maitinimo, valdymo ir ryšių kabeliams pagal Tarybos direktyvos 89/106/EEB 20 straipsnio 2 dalį
(pranešta dokumentu Nr. C(2011) 3107)
(Tekstas svarbus EEE)
(2011/284/ES)
EUROPOS KOMISIJA,
atsižvelgdama į Europos Sąjungos veikimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo (1), ypač į jos 13 straipsnio 4 dalį,
pasikonsultavusi su Statybos nuolatiniu komitetu,
kadangi:
(1)
Iš abiejų Direktyvos 89/106/EEB 13 straipsnio 3 dalyje nurodytų tvarkų Komisija turi pasirinkti paprastesnę produktų atitikties įvertinimo tvarką, atitinkančią saugos reikalavimus. Tai reiškia, kad būtina nuspręsti, ar dėl konkretaus produkto ar produktų grupės nustatyta gamyklos gamybos kontrolės sistema, už kurią atsako gamintojas, yra būtina ir pakankama atitikčiai įvertinti, ar dėl priežasčių, susijusių su atitiktimi minėtos direktyvos 13 straipsnio 4 dalyje pateiktiems kriterijams, būtinas patvirtintos sertifikavimo įstaigos įsikišimas.
(2)
Direktyvos 89/106/EEB 13 straipsnio 4 dalyje nustatytas reikalavimas taip nustatytą tvarką nurodyti įgaliojimuose ir techninėse specifikacijose. Todėl produktų ar produktų grupės sąvoką pageidautina apibrėžti taip, kaip ji vartojama įgaliojimuose ir techninėse specifikacijose.
(3)
Abi Direktyvos 89/106/EEB 13 straipsnio 3 dalyje nurodytos tvarkos yra išsamiai aprašytos tos direktyvos III priede. Todėl būtina aiškiai apibrėžti metodus, kuriuos taikant šios abi tvarkos turi būti įgyvendintos dėl kiekvieno gaminio ar gaminių grupės, pateikiant nuorodą į III priedą, kadangi III priede pirmenybė teikiama tam tikroms sistemoms.
(4)
Direktyvos 89/106/EEB 13 straipsnio 3 dalies a punkte minima tvarka atitinka taikant pirmąją galimybę pasirenkamas sistemas, neatliekant nuolatinės priežiūros, ir Direktyvos 89/106/EEB III priedo 2 skirsnio ii punkte nustatytas antrąją ir trečiąją galimybes. 13 straipsnio 3 dalies b punkte minima tvarka atitinka III priedo 2 skirsnio i punkte nustatytas sistemas ir III priedo 2 skirsnio ii punkte nustatytą pirmąją galimybę, atliekant nuolatinę priežiūrą,
PRIĖMĖ ŠĮ SPRENDIMĄ:
1 straipsnis
I priede išvardytų produktų ir produktų grupių atitiktis vertinama taikant tvarką, pagal kurią tik gamintojas atsako už gamyklos gamybos kontrolės sistemą, kuria užtikrinama, kad produktas atitiktų reikiamas technines specifikacijas.
2 straipsnis
II priede nurodytų produktų ir produktų grupių atitiktis vertinama taikant tvarką, pagal kurią, neskaitant gamintojo naudojamos gamyklos gamybos kontrolės sistemos, vertinant ir prižiūrint gamybos kontrolę ar patį produktą dalyvauja patvirtinta sertifikavimo įstaiga.
3 straipsnis
Atitikties įvertinimo tvarka, pateikta III priede, nurodoma reikiamose techninėse specifikacijose.
4 straipsnis
Šis sprendimas skirtas valstybėms narėms.
Priimta Briuselyje 2011 m. gegužės 12 d.

EuroVoc Classification:
Level 1: 100158
100147
100160
100149
Level 2: 100272
100261
100216
100196
Level 3: 13
2475
3641
1401
3632
All Descriptors: 1562
179
1833
3134
5726